《侍南轩先生卷云亭望岳麓积雪分韵得初作二字》
宋代·许及之

新元既涉九，腊尾春未初。司寒励馀职，飞雪来庭除。

因风稀复密，潜阴惨还舒。瑞色入陇麦，祥膏润园蔬。

未足映书读，已宽带经锄。和气融比屋，所积惟林庐。

怅焉起遐观，未知问所如。南轩笑领客，操已敢作疏。

岂无门下生，不肯升篮舆。冲泥按徐辔，秀句生蹇驴。

卷云毕清集，湖山眇开予。蜿蜒翠麓中，万瓦参琼琚。

急扫供茗事，隔江竟烦渠。终日乐未央，不为食有鱼。

十韵分九人，其一固闰馀。并以属汰砾，敢下冯妇车。

屯云方杂沓，二白难踌躇。须公专吟笔，载赓仍屡书。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。